Document ID: /roh_data/filtered/fineweb-2-filterrobots_roh.jsonl.gz/68752

Peter Nadig crititgescha che ses num na saja betg vegnì publitgà en la brev per las elecziuns ch’è vegnida tramessa a tut las chasadas. Che la vischnanca haja publitgà mo ils nums dals titulars en uffizi che candideschan danovamain, na saja betg endretg. Betg tuts guardian anc sin l’internet u en il fegl uffizial, e quai haja custà ad el vuschs, ha ditg Peter Nadig envers RTR. Pass giuridics na veglia el dentant betg prender.
Tut tenor la constituziun
Simon Willi, il president communal reelegì è da l’avis che tut saja stà confurm a la constituziun da la vischnanca, ins haja publitgà tut correct. Tuttina accepta Willi la critica: Tar las proximas elecziuns veglia la vischnanca da Lantsch infurmar meglier, tgi che candidescha.
Betg dapertut vala il medem
L'uffizi da vischnancas na prenda betg posiziun tar in cas singul. Tenor Thomas Kollegger, il manader, saja l'agir da Lantsch tenor lur constituziun, pia legal. Impurtant saja en mintga cas, che candidatas e candidats che na sajan betg cuntentas cun l'agir da la vischnanca, fetschian attent ella sin quai avant l'elecziun. En general vala: Mintga vischnanca haja d'agir tenor lur constituziun. E quella sappia variar da vischnanca tar vischnanca.